425 स्कूलों में छात्र व समूह के हवाले सफाई की व्यवस्था
डाक या फाइल ले जाने का काम भी करना पड़ता है शिक्षकों को
भास्कर संवाददाता | नसरुल्लागंज
शासन शिक्षा का स्तर सुधारने के लिए भले ही लाख दावे कर ले, लेकिन सच्चाई यह है कि आज भी शासकीय विद्यालयों में विद्यार्थियों के लिए मूलभूत सुविधाएं उपलब्ध नहीं हैं। जनपद शिक्षा केंद्र के ऐसे अधिकांश शासकीय स्कूल है जहां पर भृत्य का कार्य जैसे सफाई करना, पानी भरना इत्यादि विद्यार्थियों को करना पड़ता है। जनपद शिक्षा केंद्र के 425 प्राथमिक एवं माध्यमिक स्कूलों में शासन ने एक भी शाला में भृत्य की पदस्थापना नहीं की है।
शिक्षण कार्य बाधित
जनपद शिक्षा केंद्र की शासकीय प्राथमिक शालाओं में भृत्य की पदस्थापना नहीं की गई है। इसके चलते स्कूल की साफ-सफाई का भार पदस्थ शिक्षक बच्चों को सौंप देते हैं। मध्यान्ह भोजन वाले समूह इस कार्य को पूरा कर रहे है। ऐसी स्थिति में पढ़ने के लिए आने वाले बच्चों को प्रतिदिन भृत्य का कार्य करने के साथ पढ़ाई भी करना पड़ती है।
समूहों को सौंपी जवाबदारी
वैसे तो समूहों को स्कूलों में मध्यान्ह भोजन बनाने की जिम्मेदारी सौंपी गई है, लेकिन इसकी आड़ में स्कूल प्रबंधन समूहों से मजबूरी वश सफाई भी करा रहे हैं। क्योंकि स्कूल प्रबंधन पर परिजनों व अधिकारियों का यह दबाव रहता है कि स्कूल में बच्चों से सफाई न कराई जाए। ऐसी हालत में भृत्य न होने से सफाई कैसे की जाए।
व्यवस्था समूहों को सौंपी
127 मिडिल स्कूलों में से 6 में भृत्य की व्यवस्था है। शेष स्कूलों में भृत्य नहीं होने के कारण व्यवस्था समूहों को सौंपी गई है। स्कूलों में शौचालय सफाई का जिम्मा पंचायत सफाई कर्मी का है। भूपेश शर्मा, बीआरसी
नहीं किए कोई प्रयास
शासन शिक्षा को बढ़ावा देने के लिए करोड़ों रुपए व्यय कर रहा है, लेकिन स्कूलों में भृत्यों के नहीं होने से आ रही दिक्कतें और अव्यवस्थाओं को मद्देनजर रखने के बाद भी यहां की व्यवस्था को बहाल करने के लिए सार्थक कदम नहीं उठाए जा रहे हैं। ऐसा नहीं है कि जिले में बैठे वरिष्ठ अधिकारी शिक्षण संस्थाओं को दौरा नहीं करते। लगातार दौरा किए जाने के बाद भी हालातों को देखकर जवाबदार अधिकारी अनदेखा कर देते हैं। अधिकारियों के साथ समय-समय पर जनप्रतिनिधि भी स्कूलों का निरीक्षण व जानकारी दौरे के दौरान लेते हैं।
पंचायत के सफाई कर्मचारियों के हवाले स्कूल के शौचालय की सफाई व्यवस्था
स्कूलों के कक्षों की सफाई तो जैसे-तैसे स्कूली बच्चों व समूह के सदस्यों कर देते हैं। सवाल यह खड़ा होता है कि स्कूल में बने शौचालयों की सफाई के लिए कौन जिम्मेदार होगा। इस संबंध में जनपद शिक्षा केंद्र के बीआरसी भूपेश शर्मा ने बताया कि संपूर्ण ब्लाक में 127 मिडिल स्कूलों में से 6 स्कूलों में भृत्य की व्यवस्था है। शेष मिडिल व 401 प्राथमिक स्कूलों में एक भी भृत्य नहीं होने से यह व्यवस्था समूहों के हवाले कर दी गई है। स्कूलों में बने शौचालयों की सफाई की जिम्मा पंचायत सफाई कर्मी का है। यदि किसी स्कूल में बच्चों से सफाई कराई जा रही हैं तो उसकी जानकारी लेकर कार्रवाई की जाएगी।
शासन है उदासीन
शिक्षा विभाग से जुड़े सूत्रों की माने तो प्राथमिक शालाओं में वैकल्पिक तौर पर अन्य किसी फंड से भृत्य की पदस्थापना की जा सकती है, लेकिन शासन इस ओर ध्यान नहीं दे रहा है। इसके चलते प्राथमिक शालाओं के हालात ऐसे है कि एक भी स्कूल में भृत्य की पदस्थापना नहीं की गई है। सूत्र बताते हैं कि भृत्य के न होने से शिक्षा से संबंधित कई शासकीय कार्य जैसे डाक या फाइल यहां से वहां ले जाना आदि कार्य शिक्षकों को ही करना पड़ता हैं। इसी समय में शिक्षण कार्य होने से वह बाधित होता है।
बच्ची स्कूल की कुर्सी उठाकर ले जाते हुए।
hin_Deva hin_Deva mar_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva